CELEX: 32017D0074
Language: ro
Date: 2016-11-25 00:00:00
Title: Decizia de punere în aplicare (UE) 2017/74 a Comisiei din 25 noiembrie 2016 de stabilire a unui marcaj fiscal comun pentru motorine și kerosen [notificată cu numărul C(2016) 7546]

14.1.2017   
            
            
               RO
            
            
               Jurnalul Oficial al Uniunii Europene
            
            
               L 10/7
            
         DECIZIA DE PUNERE ÎN APLICARE (UE) 2017/74 A COMISIEI
   din 25 noiembrie 2016
   de stabilire a unui marcaj fiscal comun pentru motorine și kerosen
   
      
         [notificată cu numărul C(2016) 7546]
      
   
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 95/60/CE a Consiliului din 27 noiembrie 1995 privind marcarea fiscală a motorinelor și a kerosenului (1), în special articolul 2 alineatul (2),
   întrucât:
   
               (1)
            
            
               Pentru buna funcționare a pieței interne și, în special, pentru prevenirea evaziunii fiscale, Directiva 95/60/CE prevede un sistem comun de marcare pentru identificarea motorinelor încadrate la codul 2710 00 69 din Nomenclatura combinată (NC) și a kerosenului încadrat la codul NC 2710 00 55, care au fost eliberate pentru consum cu scutire de la plata accizelor sau cu o rată redusă a accizelor. Primul cod a fost divizat în codurile NC 2710 19 43, 2710 19 46, 2710 19 47, 2710 19 48, 2710 20 11, 2710 20 15, 2710 20 17 și 2710 20 19, pentru a se ține seama de conținutul de sulf al motorinei și de prezența biodieselului în motorină, iar al doilea cod a fost transpus ca NC 2710 19 25 (2).
            
         
               (2)
            
            
               Decizia de punere în aplicare 2011/544/UE a Comisiei (3) a stabilit că produsul identificat prin denumirea științifică N-etil-N-[2-(1-izobutoxietoxi)etil]-4-(fenilazo)anilină (solvent Yellow 124) este marcajul fiscal comun prevăzut în Directiva 95/60/CE pentru marcarea motorinelor și a kerosenului care nu au fost supuse ratei integrale a taxei aplicabile acestor produse energetice utilizate drept carburant.
            
         
               (3)
            
            
               Articolul 2 din Decizia de punere în aplicare 2011/544/UE prevede ca decizia de punere în aplicare respectivă să fie reexaminată până cel târziu la 31 decembrie 2016, având în vedere evoluțiile tehnice din domeniul sistemelor de marcare și luându-se în considerare nevoia de a contracara folosirea frauduloasă a uleiurilor minerale scutite de la plata accizelor sau supuse unei cote reduse a accizelor.
            
         
               (4)
            
            
               În cadrul procesului de reexaminare, Comisia a lansat o cerere de exprimare a interesului prin care se solicită prezentarea de produse adecvate pentru utilizarea ca marcaj fiscal pentru motorine și kerosen (4). Comisia încearcă să identifice o substanță de marcaj care, în raport cu substanța utilizată în prezent, oferă rezultate mai bune în privința unui ansamblu de criterii predefinite.
            
         
               (5)
            
            
               Dat fiind că reexaminarea nu este încă finalizată, solventul Yellow 124 ar trebui să fie utilizat în continuare ca marcaj fiscal comun în sensul Directivei 95/60/CE și sub rezerva condițiilor prevăzute în directiva respectivă.
            
         
               (6)
            
            
               Prezenta decizie nu scutește nicio întreprindere de obligațiile care îi revin în temeiul articolului 102 din tratat.
            
         
               (7)
            
            
               Ar trebui luate în considerare posibilitățile oferite de evoluțiile științifice viitoare prin stabilirea unui termen limită pentru reexaminarea prezentei decizii.
            
         
               (8)
            
            
               Prezenta decizie ar trebui să fie reexaminată în orice moment înaintea expirării acestui termen limită dacă se constată că utilizarea solventului Yellow 124 duce la evaziune fiscală sau are efecte negative asupra sănătății sau mediului sau dacă se identifică, de către Comisie, o substanță cu performanțe mai bune decât solventul Yellow 124.
            
         
               (9)
            
            
               Prin urmare, Decizia de punere în aplicare 2011/544/UE ar trebui să fie înlocuită.
            
         
               (10)
            
            
               Măsurile prevăzute în prezenta decizie sunt conforme cu avizul Comitetului pentru accize,
            
         ADOPTĂ PREZENTA DECIZIE:
   Articolul 1
   Marcajul fiscal comun prevăzut în Directiva 95/60/CE pentru marcarea tuturor motorinelor încadrate la codurile NC 2710 19 43, 2710 19 46, 2710 19 47, 2710 19 48, 2710 20 11, 2710 20 15, 2710 20 17 și 2710 20 19, precum și a kerosenului încadrat la codul NC 2710 19 25 este solventul Yellow 124, astfel cum este specificat în anexa la prezenta decizie.
   Statele membre stabilesc un nivel de marcare de minimum 6 mg și maximum 9 mg de marcaj per litru de ulei mineral.
   Articolul 2
   Prezenta decizie se reexaminează până cel târziu la 31 decembrie 2021, ținând seama de evoluțiile tehnice din domeniul sistemelor de marcare și de necesitatea de a contracara utilizarea frauduloasă a produselor energetice scutite de la plata accizelor sau supuse unei rate reduse a accizelor.
   Se efectuează o reexaminare înainte de această dată dacă se constată că utilizarea solventului Yellow 124 duce la evaziune fiscală sau are efecte negative asupra sănătății sau mediului sau dacă se identifică, de către Comisie, o substanță cu performanțe mai bune decât solventul Yellow 124.
   Articolul 3
   Decizia de punere în aplicare 2011/544/UE se abrogă.
   Articolul 4
   Prezenta decizie se adresează statelor membre.
   
      Adoptată la Bruxelles, 25 noiembrie 2016.
      
         
            Pentru Comisie
         
         Pierre MOSCOVICI
         
            Membru al Comisiei
         
      
   
   
      (1)  JO L 291, 6.12.1995, p. 46.
   
      (2)  Codurile nomenclaturii combinate sunt cele din Regulamentul de punere în aplicare (UE) 2015/1754 al Comisiei din 6 octombrie 2015 de modificare a anexei I la Regulamentul (CEE) nr. 2658/87 al Consiliului privind Nomenclatura tarifară și statistică și Tariful vamal comun (JO L 285, 30.10.2015, p. 1).
   
      (3)  Decizia de punere în aplicare 2011/544/UE a Comisiei din 16 septembrie 2011 de stabilire a unui marcaj fiscal comun pentru motorine și kerosen (JO L 241, 17.9.2011, p. 31).
   
      (4)  JO C 299, 11.9.2015, p. 28.
   
      ANEXĂ
      
                  1.
               
               
                  Identificare în conformitate cu indexul de culori: Solvent Yellow 124
                  
               
            
                  2.
               
               
                  Denumire științifică: N-etil-N-[2-(1-izobutoxietoxi)etil]-4-(fenilazo)anilină.